Mormons bok

Bokens innhold

Boken inneholder opptegnelsene til profeter som i fortiden skal ha levd på det amerikanske kontinent, og har mange likheter med Bibelens budskap. Noen deler av boken er direkte sitat fra Kong James' bibel. Boken ble for første gang utgitt på engelsk i 1830. Oversettelsen ble etter det de troende forteller, utført ved inspirasjon av Joseph Smith jr..
Bokens navn kommer fra en Mormon, general til en hær som ble utslettet i et slag omtrent 421 e.Kr., og var den nest siste forfatteren som begynte et sammendrag av hans folks opptegnelser på graverte gullplater. Sammendraget ble fullført av sønnen Moroni etter farens død. Etter han hadde fullendt det, skal han ha gjemt platene nedgravd i ei steinkiste på en ås som heter Cumorah, nord i delstaten New York i USA. Han kom deretter til Joseph Smith som engel tidlig på 1800-tallet og viste ham hvor steinkista var, slik at Smith kunne oversette opptegnelsen.
Det fortelles blant annet om Lehi, som profeterte for Jerusalems innbyggere før byen falt for Babylonia omtrent 600 f.Kr. Slik boka 1. Nephi beretter, dro han etter Guds befaling ut fra Jerusalem da de jødiske myndighetene forkastet advarselsbudskapet, og søkte etter livet hans. Familien fant veien til havet igjennom en årevis-lang reise som beduiner sydøst ved rødehavskysten til Nahom i Jemen, og så mot øst, ved søndre kant av Rub al Khali, og antagelig ned til Dhofar-området i nåtidens Oman, hvor sønnen Nephi ble befalt av Gud å bygge skip . Med det skipet reiste de til et sted i det vi kjenner som Amerika, men det vites ikke nøyaktig hvor.
Lehi og Nephi fortsatte som forkynnere for dem som slo seg ned i disse «koloniene», men folket ble splittet mellom disse foran-nevnte «rettferdige» og de resten «gjenstridige» som nedstammet fra de andre. Opptegnelsene ble vedlikeholdt og ført videre av Lehis og Nephis etterkommere iblant de rettferdige, som beholdt mye av sin etnisk og religiøs identitet.
I 3. Nephi finnes beretningen om Jesu Kristi tilkomst til den vestlige verden etter hans oppstandelse fra de døde, og som skal etter sigende ha blitt bevart i fortellinger hos mayakulturen og andre sivilisasjoner.
Det berettes om at Nephitene fant flere gullplater fra en enda eldre sivilisasjon – jaredittene – som utslettet seg i borgerkrig, og et sammendrag av deres historie finnes i Ethers bok.
Da selve nephitenes samfunn falt sammen i «ondskap» etter to hundre års fred og lykke som resulterte fra Jesu besøk til dem, ble de utslettet av folkene omkring som «de urettferdige» for lenge siden hadde giftet seg inn i, flyktet den eneste overlevende general, Moroni, langt nord i årevis, og i tidens løp gjemte han opptegnelsen som skulle fremkomme i de siste dager, før og i forberedelse til Kristi annen tilkomst, slik at Mormons bok kunne være det annet testamente at Jesus er Kristus, for å videre bekrefte bibelens testament.

Kritikk

Det finnes forskere på feltet, med både kristen og jødisk bakgrunn, som ikke anser historiene om Mormon og hans sønn Moroni, samt de gamle folkeslagene nephittene og lamanittene, som reelle og faktiske, men oppdiktede. Selv om de troende benekter det, er mange selvimotsigelser og anakronismer i boken blitt påpekt.
Få uavhengige forskere og vitenskapsfolk mener det finnes beviser på at innholdet i Mormons Bok er sant eller reelt i henhold til arkeologi, metallurgi, biologi og genetikk. Helt spesifikt kan nevnes 1 Nephi 18:25, som nevner at Nephi fant i Amerika «både ku og okse og esel og hest og geit og villgeit», dyr som ikke fantes i Amerika før Columbus kom. Mormonernes egne arkeologer forsker stadig på området for å finne bekreftelser på bokens innhold, men har så langt ikke funnet noen uvilkårlig bevis som holder vitenskapelig. Mormons bok snakker om en stor krig, der millioner døde. Skjeletter fra mennesker som kan bekrefte dette er ikke funnet, og heller ikke noen av våpnene disse i så fall må ha brukt. Faunaen og teknologien som Mormons bok hevder fantes på det amerikanske kontinent, på tiden historiene finner sted, stemmer ikke helt med det man i dag vet om de før-columbusianske sivilisasjonene.
Moderne genetisk forskning synes ikke å støtte at en utvandring fra Midtøsten til Amerika fant sted, slik Mormons bok påstår. Dette blir imøtegått av mormonere som påpeker at DNA ikke er en pålitelig indikator over et så langt tidsrom.

Norsk utgave

Boken ble oversatt til dansk i 1851, som det første språket utenom engelsk. Denne ble brukt i Norge frem til 1950, da den første norske oversettelsen utkom. En revidert norsk oversettelse utkom i 2002.